
INTRODUCERE

  

Originile diplomaţiei se pierd în negura veacurilor, dincolo de ceea ce numim "zorile istoriei".

Primul principiu al diplomaţiei a fost cel al imunităţii diplomatice, fiind evident că nici un fel de negociere nu va duce la un rezultat satisfăcător, dacă solii uneia sau alteia dintre părţi sunt masacraţi imediat ce sosesc.

În secolul al V-lea, grecii aveau un mecanism elaborat de relaţii internaţionale. Ei au dezvoltat principii unanim acceptate pentru procedura declarării războiului, încheierii păcii, ratificării tratatelor, arbitraj, schimb de ambasadori; au stabilit proceduri pentru naturalizare, drept de azil, extrădare şi practici uzuale ale navigaţiei.

Totuşi, nu este suficient să dispui de o instituţie. Importanţa cea mai mare o are scopul în care este utilizată instituţia şi spiritul care o animă.

Harold Nicolson prezintă în cartea "Arta diplomatică" două tipuri de diplomaţie: sistemul diplomatic italian şi sistemul diplomatic francez.

SISTEMUL ITALIAN

O dată cu prăbuşirea Imperiului Roman, vechiul obicei impus de romani - supunere sau revoltă - a fost înlocuit şi a devenit o modalitate de conciliere a ambiţiilor rivale sau de întărire a securităţii naţionale. Acest lucru înseamnă că diplomaţia - arta pentru care grecii erau prea insolenţi, iar romanii prea trufaşi pentru a şi-o însuşi sau aprofunda - devine unul din domeniile guvernării statului. 

Din păcate, această artă, atât de necesară în relaţiile dintre comunităţi, s-a ivit în Europa nu aureolată de inteligenţa ateniană, nici înnobilată de seriozitatea şi demnitatea romană, ci alterată şi compromisă de practicile curţilor orientale.

Mentorii Veneţiei în materie de diplomaţie au fost bizantinii, iar veneţienii au servit drept model oraşelor Italiei, Franţei, Spaniei şi, în cele din urmă, întregii Europe.

Datorită relaţiilor strânse cu Levantul, veneţienii au asimilat teoria diplomaţiei în accepţie bizantină şi au transmis compatrioţilor lor italieni tendinţa orientală către duplicitate şi suspiciune. Ei au creat primul sistem diplomatic organizat şi, spre lauda lor, au fost primii care au păstrat în ordine arhivele de stat.

Anul 1492 marchează o dată importantă în evoluţia diplomaţiei. În acest an moare Lorenzo de Medici, iar pe scaunul papal se instalează Rodrigo Borgia, cel care a reuşit să unifice vremelnic, sub dominaţia sa, o parte a Italiei, recurgând la toate mijloacele: corupţie, înşelăciune, asasinat.

Cu mult înainte de Machiavelli, el a promovat principul conform căruia raţiunea de stat stă deasupra moralei, iar instrucţiunile sale către ambasadori sunau astfel: "Dacă vor minţi, luaţi seamă să-i minţiţi şi mai mult".

Deşi contemporanii şi discipolii lui Machiavelli au prejudiciat teoria sau etica tratatelor, ei au contribuit mult la elaborarea şi perfecţionarea metodelor diplomatice ale vremii, iar "Il Principe" a devenit călăuza politică a suveranilor europeni; mai târziu, Hegel şi Treitschke au preluat teoria generală a preponderenţei intereselor şi securităţii statului asupra consideraţiilor etice.

Secolele XV - XVI au adus cu ele stabilirea unor misiuni diplomatice permanente, cu ambasadori având reşedinţa în capitala ţării unde au fost acreditaţi.

Calităţile unui diplomat le aflăm din manualele şi memoriile acelor vremuri. Conform acestora, un bun diplomat trebuia să îndeplinească minimum nouă condiţii:

· să fie un bun lingvist (în special, maestru al latinei);

· să-şi ascundă viclenia sub aparenţa unui om amabil;

· să fie ospitalier;

· să fie om de gust şi erudit;

· să fie înzestrat cu răbdare;

· să fie imperturbabil;

· viaţa sa particulară să fie ascetică, pentru a nu dezvălui vreun scandal;

· să fie îngăduitor;

· să ştie că un bun diplomat nu recurge la ameninţări, certuri sau reproşuri.

SISTEMUL FRANCEZ 

Dacă secolele XV - XVI au aparţinut italienilor, în următoarele două secole cei imitaţi de toate statele europene au fost francezii.

Influenţa franceză a devenit predominantă şi universală în timpul domniei lui Ludovic al XIV-lea.

Tradiţia diplomatică franceză a acordat întotdeauna o mare importanţă stilului, iar limba franceză a devenit, în secolele XVII - XVIII, limba diplomatică.

Despre calităţile pe care trebuie să le îndeplinească un diplomat, De Calliéres a scris: "Un bun diplomat trebuie să aibă spirit de observaţie, darul siguranţei, să nu se lase tentat de plăceri şi distracţii frivole, să posede o judecată lucidă, capabilă de a aprecia lucrurile la justa lor valoare şi să meargă drept la ţintă pe calea cea mai scurtă şi mai simplă, fără a se împotmoli în rafinamente şi subtilităţi inutile.

Un diplomat trebuie să fie prompt, să ştie să se descurce, să asculte, să rămână mereu politicos şi amabil…

Trebuie să fie capabil să simuleze demnitatea dacă nu o are…, trebuie să aibă răbdare de ceasornicar şi să nu fie victima prejudecăţilor…

Trebuie să fie calm din fire, capabil să-i suporte cu amabilitate pe neghiobi, să nu cadă pradă băuturii, jocurilor de noroc, furiei şi oricăror altor excentricităţi sau gesturi deplasate.

Oricine vrea să păşească în cariera diplomatică trebuie să cunoască germana, italiana şi spaniola…; de asemenea, să posede noţiuni de literatură, ştiinţă, matematică şi jurisprudenţă…".

Prin metode franceze, în diplomaţie, se înţelege teoria şi practica tratativelor internaţionale iniţiate de Richelieu, analizate de Colličres şi adoptate de către toate ţările europene în decursul secolelor. Ele presupuneau curtoazie şi demnitate, erau continue şi gradate, defineau buna credinţă, luciditatea şi precizia drept calităţi esenţiale ale oricăror tratative serioase.

Cele cinci caracteristici principale ale diplomaţiei vechi (diplomaţia veche se referă la cea greacă, italiană, franceză; trecerea la noua diplomaţie este termenul pentru "diplomaţia americană") se referă la:

· Europa, ca fiind centrul de greutate internaţional;

· marile puteri angrenate în concertul Europei erau mai importante, aveau o sferă mai largă de interese;

· marile puteri deţineau răspunderea colectivă pentru micile puteri şi pentru asigurarea păcii între ele;

· existenţa în fiecare ţară a unui serviciu diplomatic;

· principiul potrivit căruia tratativele trebuie să fie un proces neîntrerupt şi confidenţial.

"Expresii ca «vechea diplomaţie» şi «noua diplomaţie» nu corespund nici unei realităţi. Numai formele exterioare - podoabele, dacă vreţi - sunt supuse schimbărilor. Substanţa trebuie să rămână aceeaşi, fiindcă natura umană e imuabilă, fiindcă nu există alte metode pentru a rezolva litigiile internaţionale şi fiindcă cel mai bun instrument aflat la dispoziţia unui guvern pentru a convinge alt guvern va rămâne, întotdeauna, vorba unui om onest".

Vechea concepţie, care identifica diplomaţii cu oratorii sau cu avocaţii, dispăruse; darul elocinţei nu figurează printre numeroasele calităţi. Abia în secolul al XX-lea, o dată cu renaşterea metodelor democratice în diplomaţie, elocvenţa îşi reia locul în arta tratativelor.

 

 

Aprecieri cu privire la diplomaţie

 

 

Pentru a dezvolta subiectul cu privire la diplomaţia parlamentară, sunt necesare câteva precizări referitoare la: noţiunea de diplomaţie (în sens general), politica externă (sinonimă, adesea, cu diplomaţia) şi, în final, diplomaţia parlamentară.

Termenul de "diplomaţie" se referă la arta de a conduce relaţiile externe şi la funcţionarii care desfăşoară această activitate.

Diplomaţia este, adesea, şi sinonimul pentru politica externă şi, astfel, se poate vorbi de diplomaţie franceză, americană etc.

Diplomaţia parlamentară exprimă, în general, ideea conform căreia Parlamentele sau parlamentarii intervin în mod activ în formularea sau criticarea acţiunilor de politică externă.

Primul moment important al diplomaţiei îl constituie apariţia primelor misiuni permanente, în secolul al XV-lea. Acest fapt a însemnat adevărata revoluţie în dezvoltarea diplomaţiei, crearea unor instituţii diplomatice în sensul modern.

Al doilea moment important l-a reprezentat Congresul de la Viena din 1815, când activitatea diplomatică se cristalizează în forme stabile şi reguli ce definesc perioada "diplomaţiei clasice".

Sistematizarea şi dezvoltarea normelor de drept internaţional în această materie au fost realizate la Conferinţa de la Viena (1961), când a fost adoptată Convenţia cu privire la relaţiile diplomatice.

Baza diplomaţiei o reprezintă comunicarea, ce poate fi efectuată direct, între şefii de guverne, sau indirect, pe baza corespondenţei sau cu ajutorul ambasadorilor.

În promovarea relaţiilor paşnice şi avantajoase, de respect reciproc între popoare, dreptul diplomatic poate exercita un rol important. Dreptul diplomatic nu se situează în afara dreptului internaţional, ci constituie o ramură a acestuia.

Diplomatul dă nota generală guvernului care l-a numit să-l reprezinte în statul acreditar, iar actele diplomatului dau sau nu valoarea actelor de politică externă ale guvernului respectiv.

Diplomatul reprezintă ţara în relaţiile bilaterale şi multilaterale, duce tratative, încheie tratate internaţionale, studiază problemele internaţionale şi relaţiile dintre alte state.

Vorbind despre calităţile diplomatului, Jules Cambon spunea: "Nu cunosc o activitate mai complexă decât profesia de diplomat. În orice caz, nu mai există o altă profesie în care să fie atât de puţine reguli precise şi atât de multe lucruri bogate în tradiţie, în care, pentru reuşită, să fie nevoie de atâta perseverenţă şi în care succesul să depindă în mare măsură de jocul întâmplării, în care să fie atât de necesară o disciplină severă şi care să ceară de la cel care o practică un caracter atât de ferm şi un spirit atât de independent".

Harold Nicolson, diplomat de carieră, spunea: "Acestea sunt calităţile diplomatului meu ideal: adevăr, calm, precizie, răbdare, bună dispoziţie, modestie şi loialitate. Acestea sunt, în acelaşi timp, şi calităţile unei diplomaţii model. Cititorul poate să obiecteze: aţi omis inteligenţa, cultura, discernământul, prudenţa, supleţea, farmecul, hărnicia, curajul şi chiar tactul. Nu le-am omis, le-am considerat ca subînţelese".

Obiectivul diplomatului este: slujirea patriei. Paul Prodier Fodére spunea: "El este un cetăţean învestit cu cea mai nobilă, cea mai strălucitoare şi de invidiat funcţie la care ar putea aspira un spirit luminat şi un suflet ales: aceea de a reprezenta în străinătate demnitatea culturală, morală, interesele reale şi drepturile legitime ale patriei sale".

Parlamentarul şi Parlamentul ar trebui să devină cei mai autorizaţi diplomaţi (în limitele impuse de specificul fiecărei funcţii).

Diplomaţia parlamentară ţine, în primul rând, de legătura aparte cu parlamentul. În aparenţă, diplomaţia parlamentară nu se conformează regulilor şi rigorilor conduitei diplomatice, ca în cazul diplomaţiei clasice. Parlamentul se poate manifesta atât la nivelul grupului parlamentar, cât şi cu prilejul întâlnirilor personale cu reprezentanţi ai altor parlamente, grupuri şi comisii.

Rolul diplomaţiei parlamentare este în continuă creştere, fiind remarcat din ce în ce mai mult, chiar dacă tendinţa unora dintre puterile statului încearcă să-l diminueze. Puterea legislativă, parlamentele statelor şi parlamentarii acestora au preluat rolul primordial al impunerii formelor specifice democraţiei în toate sferele vieţii economico-sociale.

"Parlamentarii internaţionali", membri ai unor adunări parlamentare, joacă un rol cvasidiplomatic, fie în mod individual, fie ca raportori ai unor comisii parlamentare, fie în grup, cel mai adesea ca membri ai unei subcomisii parlamentare.

Aceşti parlamentari se pot deplasa într-un stat membru pentru a studia o anumită problemă de natură politică sau se pot deplasa într-un stat membru al unei organizaţii, a cărui stare preocupă acea organizaţie.

 

 

DIPLOMAŢIA INTERNĂ ŞI EXTERNĂ A ADUNĂRII PARLAMENTARE

 

Diplomaţia internă se referă la activităţile parlamentare care vizează soluţionarea diferendelor dintre statele membre sau atitudinea critică faţă de conduita unui stat.

Conduita neconformă este tratată de art.3 din Statutul Consiliului Europei, conform căruia "orice membru al Consiliului Europei recunoaşte principiul preeminenţei dreptului şi principiul în virtutea căruia orice persoană aflată sub jurisdicţia sa trebuie să se bucure de drepturile omului şi de libertăţile fundamentale".

Cel mai vechi exemplu de diplomaţie internă este cel al eforturilor parlamentare din anii '50 privind problema Landului Saar.

În decursul istoriei, Consiliul Europei a trebuit să facă faţă unor situaţii, în urma cărora ordinea democratică s-a aflat sub semnul întrebării.

Diplomaţia externă intervine atunci când interesele Adunării Parlamentare depăşesc frontierele Europei (componenţa Consiliului Europei).

În conformitate cu natura obligaţiilor sale, Adunarea Parlamentară contribuie la democratizarea sistemelor parlamentare care, în trecut, nu justificau acest nume. Ea ajută cu expertize în domeniul legislaţiei electorale, al regulamentelor parlamentare, sprijină formarea funcţionarilor parlamentari şi chiar a parlamentarilor tineri.

Despre Adunarea Parlamentară se vorbeşte ca despre "conştiinţa politică".

Josef Klaus spunea: "Aici ni se oferă posibilitatea să purtăm un dialog între şefii de guverne şi reprezentanţii aleşi ai cetăţenilor Europei, să realizăm un fel de examen de conştiinţă europeană".

"Aleşii cetăţenilor Europei" sunt parlamentarii popoarelor europene care au fost admişi în Consiliul Europei şi Adunarea Parlamentară de la Strasbourg. 

Când vorbim despre Adunarea Parlamentară ca despre o conştiinţă politică a Europei avem în vedere, în primul rând, faptul că aceasta este promotoarea menţinerii şi consolidării concepţiilor fundamentale comune statelor membre ale unei orânduiri democratice.

 

 

DIPLOMAŢIA PARLAMENTARĂ

  

Ca formă specifică a diplomaţiei internaţionale, diplomaţia parlamentară are câteva mari avantaje, în comparaţie cu diplomaţia tradiţională, la nivel guvernamental.

· Câmpul de aplicare al diplomaţiei parlamentare este mult mai larg decât cel al diplomaţiei tradiţionale; Adunarea Parlamentară a Consiliului Europei este un exemplu.

· Diplomaţia parlamentară poate fi incisivă, acolo unde diplomaţia tradiţională nu-şi poate permite decât tonul blajin, şi poate fi de explorare, acolo unde diplomaţia tradiţională nu a pătruns.

· Printr-un lobby bine dirijat, diplomaţia parlamentară poate obţine rezultate net superioare diplomaţiei tradiţionale.

· Nesuportând constrângerile unor reguli bine statuate, diplomaţia parlamentară este, în funcţie de obiectivele proprii, mai simplă, mai directă, cu posibilităţi de reacţie diverse şi repetate.

· Eşecul diplomaţiei parlamentare nu este sinonim cu eşecul diplomaţiei tradiţionale. Sunt cunoscute cazuri în care diplomaţia tradiţională, cea care angajează răspunderea statului, a repurtat succese chiar acolo unde diplomaţia parlamentară a eşuat în demersurile ei.

· Diplomaţia parlamentară, prin specificul său, este purtătoarea unor mesaje emoţionale, pe care diplomaţia tradiţională, de regulă, nu şi le poate permite.

Cu toate deosebirile existente între diplomaţia parlamentară şi diplomaţia oficială la nivelul statelor, o idee dominantă, care se cere a fi reţinută, este aceea că ambele tipuri de diplomaţie urmăresc apărarea intereselor naţionale.

Dacă diplomaţia parlamentară este, uneori, mult mai simplă şi mai eficientă sub aspectul metodelor, perfectarea înţelegerilor internaţionale trebuie făcută la nivelul statelor, pe calea unor acorduri obligatorii.

Este necesară sincronizarea diplomaţiei tradiţionale cu cea parlamentară, astfel încât între acestea să nu apară fisuri, discrepanţe, deosebiri de obiective şi de reglementări.

Practicată zilnic de fiecare parlamentar, diplomaţia parlamentară, prin puterea actelor sale, şi-a căpătat maximă audienţă, iar prin metodele sale diferite de manifestare, ea face parte din limbajul comun al diplomaţiei contemporane.

Mileniul nou va cunoaşte avantajele diplomaţiei parlamentare, iar aceasta se va exprima, tot mai mult şi mai înţelept, ca o necesitate obiectivă a aprecierii popoarelor şi a detensionării vieţii internaţionale.

Diplomaţia viitoare va fi, în principal, una parlamentară, de cunoaştere profundă a reprezentanţilor naţiunilor între ei, dominantă în efectele sale pentru viitoarele relaţii internaţionale cu tentă de globalizare.

Activitatea specifică muncii de parlamentar pare neîngrădită în manifestările sale, în timp ce munca diplomatului de carieră este reglementată, sub anumite aspecte, până la amănuntul unor expresii, devenite autentice norme cutumiare.

Cel mai important aspect ce ţine de diplomaţia parlamentară este de a şti, dincolo de manifestările specifice subiectului, cât de diplomat poate fi un parlamentar, pentru că, la urma urmei, atât diplomatul, cât şi parlamentarul sunt chemaţi să pună în mişcare "actul diplomatic", atât de complex în manifestările sale.

Diplomaţia parlamentară este, în special, una de rezultat şi este, totodată, şi deschizătoare de drumuri în materie de relaţii internaţionale şi, de cele mai multe ori, prin rezultatul său, poate înlocui cu succes inexistenţa oricărui tip de relaţii stabilite între subiecţii dreptului internaţional.

Diplomaţia de rezultat,cum a fost numită, poate oferi un anumit tip de apropiere între state, poate impune un anumit tip de relaţii diplomatice şi poate face acel lobby perfect pentru detensionarea relaţiilor dintre state.

Diplomaţia parlamentară este, de regulă, ultima "armă a păcii" şi singura formă de expresie internaţională a democraţiilor autentice. De regulă, în statele cu regimuri politice totalitare, diplomaţia parlamentară nu se exprimă.

Lobby-ul parlamentar este o altă armă eficace a diplomaţiei parlamentare. Este un mod de expresie prin influenţarea partenerului de dialog, uneori prin tot felul de mijloace permise de lege, inclusiv prin folosirea unor valori materiale care nu capătă forma cunoscutei mituiri.

Scopul lobby-ului este bine cunoscut, mai ales în America, şi, de cele mai multe ori, desfăşurat la lumina zilei. Până la un punct, este chiar binevenită această activitate; important este ca lobby-ul să nu aibă şi faţete ascunse, care să ducă la transformarea lui în activitate potrivnică la adresa statului terţ.

În democraţiile reale, parlamentul este organul reprezentativ suprem al poporului, recunoscut constituţional, şi unica autoritate legitimă a ţării.

Eficienţa diplomaţiei parlamentare va fi cu atât mai mare, cu cât ea înglobează atât parlamentari ai puterii, cât şi ai opoziţiei, iar relaţiile dintre partidele acestora se vor desfăşura pe baza respectului reciproc.

